Rebbi, yessebgen-it-id umaru (s uɛekki) amzun akken yewhem neɣ ɛad yettaḍsa deg sin leṣnaf n yimdanen, wigi d lɣani d lfaqir, xas akken xeddmen deg sin yid-sen ɛetben deg ddunnit maca yuɣ lḥal akken kan i ten-id yexleq Rebbi ara qqimen, xas yeɛteb lfaqir deg tudert-is tagara-s ad yeqqim d lfaqir, ama yeɛteb lɣani deg tudert-is ama yeqqim ad yili kan d lɣani axaṭer akken i yebɣa Rebbi ad ten-id yexleq. Akka i yebda Belɛid At Ɛli aḍris-ines, s waya i dyufa amek ara yekcem i wakken ad d-yales taḥkayt n « lɣani d lfaqir », ma yella d tikkest ɣef wanect-a, ha-tt-an : « D Sidi Rebbi, sebḥanu yella Hewwa ! i as-yennan : Rwiɣ taḍsa di sin lɛibad di kra yakk i d-xelqeɣ : rwiɣ taḍsa d win d-xelqeɣ d lɣani yettḥebbir, yettuqam aɣbel i yiman-is, yettagad ad ixas neɣ ad yellaẓ neɣ, lḥasun, ad yenneḥwaǧ di kra neɣ kra : netta yettaɣ lḥal, akken yebɣu yessexser, akken yebɣu ijih, ama yexdem ama yeqqim, meḍmun ar daymen ad yesɛu daymen ad yeww imi : xelqeɣ-t-id d lɣani, d lɣani.